በአማራ 748 አመራሮች ከኃላፊነታቸው ተነስተው ዝቅ ብለው ተመደቡ  
የጽህፈት ቤቱ ዋና ዳይሬክተር አቶ ንጉሱ ጥላሁን ትናንት ለጋዜጠኞች በሰጡት መግለጫ እንዳስታወቁት ፤በጥልቅ ተሃድሶው ከክልል እስከ ወረዳ የሚገኙ አመራሮች ተገምግመው ተለይተዋል።በተደረገው የማጥራት ግምገማም 748ቱ ከነበሩበት የኃላፊነት ቦታ ተነስተው ዝቅ ብለው መመደባቸውን 249ኙ አመራሮች ደግሞ በማስጠንቀቂያ መታለፋቸውን አረጋግጠዋል፡፡ከዚህ በተጨማሪም በሙስና፣ በኪራይ ሰብሳቢነት ተግባርና በብልሹ አሰራር ተሳትፈዋል በሚል ከህብረተሰቡ ጥቆማ የቀረበባቸው 15  ከፍተኛ አመራሮች የሚገኝባቸው 240 አመራሮች ደግሞ በአጣሪ ኮሚቴዎች ጉዳያቸው እየተጣራ እንደሚገኝ ጠቁመዋል፡፡''በአጣሪ ኮሚቴው ጉዳያቸው ተጣርቶ ጥፋተኛ ሆነው የተገኙትን አመራሮች ወደ ህግ በማቅረብ በአጠፉት ልክ እንዲጠየቁ ይደረጋል'' ብለዋል።በተደረገው መልሶ የማደረጃት ስራም ከ700 በላይ አመራሮችን በአዲስ ወደ አመራርነት ማምጣት እንደተቻለ አስታውቀዋል።''ብቃትን፤ ውጤታማነትንና ተገቢነትን መሰረት አድርጎ በአዲስ የተዋቀረው አመራርም የክልሉን ልማት ለማፋጠን ጠንክሮ መስራት አለበት'' ብለዋል።የተሃድሶ ግምገማው ሂደት አባላቱና መላ ህብረተሰቡን ባሳተፈ መልኩ መካሄዱ የአመራሩን ጥንካሬና ድክመት ለይቶ በማንሳት እንዲታገል ጉልህ ድርሻ ማበርከቱን አስገንዝበዋል ።በግምገማ ሂደቱም የአስተሳሰብ ግልፅነትና የገጠሙ ችግሮች በልካቸው ለመረዳት ያስቻለ ከመሆኑም በላይ የችግሮች መነሻ ምን እንደሆነም የጋራ መግባባት እንዲፈጠር ማስቻሉን አብራርተዋል፡፡በክልሉ ዘላቂና አስተማማኝ ሰላም በማስፈን ድህነትን ለመቅረፍ መንግስትና ህዝብ እጅና ጓንት ሆነው እንደሚሰሩም  አስታውቀዋል፡፡''በቀጣይ ስድስት ወራት የህዝቡን አንገብጋቢ ችግሮች ለይቶ ለመፍታትና የተፈጥሮ ሃብት፤ የትምህርት፤ የጤናና ሌሎች የልማት ስራዎች ትኩረት ተሰጥቶ እንዲሰራም አቅጣጫ ተቀምጧል'' ብለዋል።በጥልቀት የመታደስ ሂደቱም በቀጣይ ወደ ቀበሌ  እንደሚቀጥል አስታውቀዋል።በአማራ ክልል ባለፉት ወራት ከ7ሺህ 100 በላይ አመራሮች የማጥራት ስራ ከተናወነባቸው ውስጥ 5ሺህ 595ቱ ባሉበት እንዲቀጥሉ መደረጉን አቶ ንጉሱ ገልጸዋል(ኢዜአ)፡፡